Broj: 711-I-2238-M-409/22-02-23

Zagreb, 21. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka, Tončice Božić i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Gordane Biondić Martić, članice Uprave trgovačkog društva Radio Senj d.o.o.**,za davanjem mišljenja Povjerenstva, na 191. sjednici, održanoj 21. listopada 2022., daje sljedeće

**MIŠLJENJE**

**Gordana Biondić Martić, povodom obnašanja dužnosti članice Uprave trgovačkog društva Radio Senj** **d.o.o., ne smatra se obveznicom iz članka 3. stavka 1. točke 40. ZSSI-a te nije dužna Povjerenstvu podnijeti imovinsku karticu, budući da uslijed dugotrajnog bolničkog liječenja nije u mogućnosti obnašati navedenu dužnost, a mandat članice Uprave navedenog trgovačkog društva joj istječe 13. studenoga 2022.**

Obrazloženje

Zahtjev za davanjem mišljenja Povjerenstva podnijela je Gordana Biondić Martić, članica Uprave trgovačkog društva Radio Senj d.o.o. U knjigama ulazne pošte Povjerenstva zahtjev je zaprimljen 14. listopada 2022. pod poslovnim brojem 711-U-8326-M-409/22-01-2, povodom kojeg se vodi predmet broj M-409/22.

Člankom 3. stavkom 1. točkom 40. ZSSI-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenoga Zakona. Uvidom u sudski registar Trgovačkog suda u Rijeci utvrđeno je da je jedini član trgovačkog društva Radio Senj d.o.o. Grad Senj, slijedom čega su predsjednik i članovi Uprave navedenog trgovačkog društva obveznici u smislu ZSSI-a.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositeljica moli izuzeće od statusa obveznika ZSSI-a jer je početkom 2022. godine postala onkološki bolesnik i trenutno je na dugotrajnom bolničkom liječenju uslijed čega neće moći ispunjavati zakonske obveze. Pored toga, podnositeljica navodi da joj Ugovor o obavljanju poslova člana Uprave istječe 13. studenoga 2022.

Zahtjevu za mišljenje priložen je Ugovor o obavljanju poslova člana Uprave društva kojeg je 29. svibnja 2020. zaključilo trgovačko društvo Radio Senj d.o.o., zastupano po predsjedniku Nadzornog odbora, i podnositeljica, a kojim su u članku 1. ugovorne strane suglasno utvrdile da je podnositeljica imenovana 13. studenoga 2018. za direktora društva Odlukom Skupštine društva na prijedlog Nadzornog odbora na mandatno razdoblje od 4 (četiri) godine do 13. studenoga 2022. Također je utvrđeno da će članu Uprave po isteku mandatnog razdoblja biti ponuđeno radno mjesto sukladno stručnoj spremi koju član Uprave društva posjeduje ili otpremnina. Uz zahtjev za mišljenje priložena je i medicinska dokumentacija podnositeljice.

Podnositeljica bi kao članica uprave trgovačkog društva u kojoj jedinica lokalne samouprave ima većinski udio po prvi put postala obveznica podnošenja imovinske kartice stupanjem na snagu ZSSI-a, tj. dana 25. prosinca 2021.

Imajući u vidu da Gordana Biondić Martić dužnost članice Uprave trgovačkog društva Radio Senj d.o.o. obnaša do 13. studenoga 2022. kada joj istječe četverogodišnji mandat te da se nalazi na dugotrajnom bolničkom liječenju uslijed čega nije u mogućnosti obnašati dužnost, Povjerenstvo je stava da se povodom obnašanja spomenute dužnosti Gordana Biondić Martić ne smatra obveznicom iz članka 3. stavka 1. točke 40. ZSSI-a te da stoga nije dužna Povjerenstvu podnijeti imovinsku karticu.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljica Gordana Biondić Martić, putem e-mail adrese
2. Objava na internetskoj stranici Povjerenstva
3. Pismohrana